На основу члана 46. Закона о локалној самоуправи („Службени гласник РС“, број 129/2007, 83/2014 - др. закон, 101/2016 – др. закон и 47/2018) и члана 63. Статута Општине Бабушница („Скупштински преглед општине Бабушница“ број 4/19 и 7/19-исправка) а у складу са чланом 38. Закона о удружењима („Службени гласник РС“, број 51/09,99/11-др. Закон и 44/2018 – др. закон), чланом 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018), чланом 5. и чланом 6. Правилника о начину, критеријумима и поступку доделе средстава из буџета Општине Бабушница за подстицање пројеката од јавног интереса које реализују удружења („Скупштински преглед Општине Бабушница“ број 1/2019), Општинско веће Општине Бабушница расписује,

**ЈАВНИ КОНКУРС**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ БАБУШНИЦА ЗА ПОДСТИЦАЊЕ ПРОЈЕКАТА ИЛИ НЕДОСТАЈУЋЕГ ДЕЛА СРЕДСТАВА ЗА ФИНАНСИРАЊЕ ПРОЈЕКАТА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА ЗА 2020. ГОДИНУ**

**ПРЕДМЕТ ЈАВНОГ КОНКУРСА**

Предмет јавног конкурса су пројекти у областима од јавног интереса на територији Општине Бабушница у складу са Одлуком о приоритетним областима од јавног интереса за текући период број 016-5/2019-03 од 31.01.2019. године

* Социјална заштита;
* Борачкo-инвалидска заштита;
* Заштита лица са инвалидитетом;
* Друштвена брига о деци и младима;
* Друштвена брига о старијим особама;
* Превенција свих облика насиља и дискриминације;
* Подршка социјално угроженим грађанима;
* Култура;
* Развој културно-уметничког стваралаштва;
* Очување културне и историјске традиције;
* Очување и подстицање народног стваралаштва и народних обичаја.

**ПРАВО УЧЕШЋА НА ЈАВНОМ КОНКУРСУ**

Право учешћа на јавном конкурсу имају удружења која су регистрована на територији Општине Бабушница односно друге Општине или града Републике Србије, с тим да пројектне активности реализују на територији Општине Бабушница.

Право на коришћење средстава немају удружења грађана која су регистрована на основу Закона о спорту.

Комисија за доделу средстава удружењима за финансирање и суфинансирање пројеката од јавног интереса у општини Бабушница (у даљем тексту: Комисија), по службеној дужности, утврђује да ли је удружење предлагач пројекта/учесник конкурса уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Право учешћа на јавном конкурсу немају удружења која:

* Нису поднела извештај о реализацији пројеката/програма и/или нису оправдала средства додељена на прошлогодишњем конкурсу;
* Нису предузела све потребне мере за избегавање сукоба интереса на прошлогодишњем конкурсу;
* Су ненаменски трошила буџетска средства која су им била додељена на прошлогодишњем конкурсу, па је покренут поступак раскида уговора;
* Се не придржавају мера о антикорупционој политици;
* Нису поднела одговарајућа средства обезбеђења на прошлогодишњем конкурсу;
* Нису омогућила Комисији и стручњацима за оцену успешности пројеката финансираних на прошлогодишњем конкурсу - праћење реализације пројекта и увид у сву потребну документацију;
* Су средства за реализацију одобреног пројекта/програма већ обезбедила на други начин;
* Имају текући рачун у блокади, пореске дугове и дугове према организацијама социјалног осигурања;
* Су брисана из регистара надлежног органа, или су у поступку ликвидације, стечајном поступку или под привременом мером забране делатности;
* Нису јавно назначила да је реализацију конкретног пројекта/програма подржала Општине Бабушница.

Општина Бабушница **неће финансирати:**

* Појединце за учешће на конференцијама, путовањима, финансирање студија и за сличне активности;
* Политичке и страначке организације, верске организације, групе и секте и њихове активности;
* Владине организације или институције, укључујући школе, месне заједнице и др.;
* Организације чији је оснивач општина Бабушница;
* Активности у виду додељивања награда и спонзорстава појединцима и другим организацијама;
* Активности који доносе профит удружењу;
* Активности које заговарају нетолерантност и насиље или било коју врсту дискриминације.

**ОБИМ СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ**

Средства за реализацију пројеката/програма из става 1. овог јавног конкурса обезбеђена су у буџету Општине Бабушница за 2020. годину, на основу Одлуке о буџету Општине Бабушница за 2020. годину, у укупном износу од 2.355.000,00 динара и то:

* средства у износу од 1.955.000,00 динара за програме/пројекте у области социјалне заштите, борачкo-инвалидске заштите, заштите лица са инвалидитетом, друштвене бриге о деци и младима, друштвене бриге о старијим особама, превенција свих облика насиља и дискриминације, подршка социјално угроженим грађанима;
* средства у износу од 400.000,00 динара за програме/пројекте у области културе, развоја културно-уметничког стваралаштва, очување културне и историјске традиције и очување и подстицање народног стваралаштва и народних обичаја.

Средства која нису расподељена на јавном конкурсу, биће пренамењена.

Доњи лимит буџета по једном програму/пројекту износи 200.000,00 динара, а горњи лимит по једном програму/пројекту износи 500.000,00 динара за програме/пројекте у области социјалне заштите, борачкo-инвалидске заштите, заштите лица са инвалидитетом, друштвене бриге о деци и младима, друштвене бриге о старијим особама, превенција свих облика насиља и дискриминације, подршка социјално угроженим грађанима.

Доњи лимит буџета по једном програму/пројекту износи 100.000,00 динара, а горњи лимит по једном програму/пројекту износи 400.000,00 динара за програме/пројекте у области културе, развоја културно-уметничког стваралаштва, очување културне и историјске традиције и очување и подстицање народног стваралаштва и народних обичаја.

**РОК ЗА ПОДНОШЕЊЕ ПРИЈАВА**

Јавни конкурс траје 15 дана од дана расписивања односно најкасније до 16.11.2020. године до 14:30 часова.

Удружење предлагач пројекта/учесник конкурса подноси пријаву Комисији у току трајања конкурса.

**НАЧИН ПРИЈАВЉИВАЊА НА КОНКУРС**

Удружење предлагач пројекта/учесник конкурса предлог пројекта доставља на српском језику.

Пријаве на конкурс подносе се Комисији на посебним обрасцима који су саставни део конкурсне документације и чине саставни део Правилника о начину, критеријумима и поступку доделе средстава из буџета Општине Бабушница за подстицање пројеката од јавног интереса које реализују удружења.

Пријаве на конкурс подносе се најкасније до истека последњег дана утврђеног за подношење пријаве на конкурс.

Неблаговремене пријаве неће бити разматране, а непотпуне пријаве ће се сматрати неисправним.

Удружење предлагач пројекта/учесник конкурса може поднети само једну пријаву на јавни конкурс, са једним предлогом пројекта.

Конкурсна документација се може преузети са званичне интернет странице Општине Бабушница [www.babusnica.rs](http://www.babusnica.rs).

Конкурсна документација, потписана од стране овлашћеног лица, са попуњеним пратећим обрасцима, доставља се у пошиљци у затвореној коверти на писарници Општинске управе Општине Бабушница или поштом, са назнаком: „**Пријава по јавном конкурсу за финансирање и суфинансирање пројеката/програма од јавног интереса које реализују удружења грађана средствима из буџета Општине Бабушница за 2020. годину - не отварати".** На полеђини коверте потребно је обавезно написати пуно име и адресу удружења.

**ТРАЈАЊЕ ПРОЈЕКТА**

Пројекат може трајати најмање 2 месец, а најдуже 5 месеци и мора бити реализован најкасније до 30.04.2021. године.

**ПРЕГЛЕД КОНКУРСНЕ ДОКУМЕНТАЦИЈЕ КОЈУ ЈЕ ПОТРЕБНО ДОСТАВИТИ**

Конкурсна документација садржи:

* Попуњен пријавни образац (Прилог 2);
* Попуњен образац предлога пројекта (Прилог 3);
* Попуњен образац буџета пројекта (Прилог 4);
* Попуњен образац наративног буџета пројекта (Прилог 5);
* Писмену изјаву о обезбеђивању сопственог финансирања или суфинансирања;
* Писмене изјаве партнера о сарадњи на пројекту, ако се пројекат реализује на тај начин;
* Изјаву сагласности да Комисија за потребе поступка јавног конкурса може извршити увид, прибавити и обрадити личне податке о чињеницама о којима се води службена евиденција; (Прилог 6)
* Референце координатора и стручних сарадника;
* Фотокопија финансијског извештаја достављеног надлежним државним органима за претходну годину;
* Другу документацију која је, по процени удружења предлагача пројекта/учесника конкурса, од значаја за доделу средстава.

У случају да удружење предлагач пројекта/учесник конкурса пријављује на јавни конкурс предлог програма свог рада на територији Општине Бабушница у 2020. години, а корисници програмских активности удружења су особе са инвалидитетом са територије Општине Бабушница које су уједно и чланови удружења, и програмске активности се спроводе у циљу већег укључивања ових чланова удружења у друштвене токове на територији Општине Бабушница ово удружење приликом пријаве на јавни конкурс, подноси и свој план и програм за 2020. годину, са прегледом програмских активности које ће спровести у циљу већег укључивања својих чланова у друштвене токове на територији Општине Бабушница.

**ОСНОВНИ И ДОПУНСКИ КРИТЕРИЈУМИ ЗА БОДОВАЊЕ ПРЕДЛОГА ПРОЈЕКАТА**

Комисија оцењује пријаве пристигле у складу са условима конкурса, према критеријумима прописаним овим правилником.

Оцена и избор пројеката који ће се финансирати средствима из буџета Општине Бабушница врши се применом следећих основних критеријума:

|  |  |  |
| --- | --- | --- |
| **Критеријуми** | **Објашњење критеријума** | **Број бодова** |
| Релевантност пројекта за стратешко опредељење општине Бабушница  | Да ли је и у којој мери је пројекат стратешки утемељен, односно у складу са важећим стратешким опредељењем општине Бабушница? | 15 |
| Дефинисани циљеви пројекта, циљна група и корисници пројекта, број директних и индиректних корисника пројекта и њихове потребе  | Да ли су циљеви пројекта јасно дефинисани, достижни у предвиђеном времену трајања пројекта и да ли недвосмислено представљају решење уочених проблема у локалној заједници, односно могу да задовоље јавни интерес?Да ли су циљна група и корисници јасно дефинисани?Да ли је представљена процена броја директних и индиректних корисника пројекта?У ком обиму ће потребе циљне групе и корисника пројекта бити задовољене – обим задовољења јавног интереса? | 15 |
| Одрживост пројекта  | Да ли је ће се активности пројекта наставити и после финансирања пројекта средствима из буџета општине Бабушница и на који начин ће се спроводити и финансирати активности пројекта по престанку финансирања средствима из буџета општине Бабушница?Да ли је пројекат одржив у институционалном и развојном смислу – да ли ће пројектне активности бити спровођене и по истеку времена за спровођење пројекта у оквиру којег ће се финансирати/суфинансирати средствима из буџета општине Бабушница?  | 15 |
| Очекивани резултати и ефекти пројекта  | Да ли су резултати и ефекти пројекта мерљиви?Да ли ће очекивани позитивни ефекти бити далекосежни – у ком року се очекују позитивни ефекти на директне и индиректне кориснике пројекта? | 15 |
| Економичност буџета пројекта и однос трошкова и очекиваних резултата и ефеката | Да ли су трошкови усклађени са предложеним пројектним активностима?Да ли су трошкови пројекта реални?Да ли ће очекивани позитивни ефекти надмашити потенцијалне негативне ефекте спровођења пројекта и његове трошкове - Да ли је однос између процењених трошкова и очекованих резултата и ефеката задовољавајући? | 10 |
| Суфинансирање пројекта из других извора  | Да ли је удружење предлагач пројекта/учесник конкурса обезбедило сопствено новчано учешће или други вид учешћа и/или суфинансирање пројекта из других извора? | 10 |
| Стручност координатора и кључних стручњака укључених у пројекат | Да ли координатор и/или кључни стручњаци имају искуства у спровођењу пројеката и области у оквиру које се пројекат реализује? | 10 |
| Спроведени пројекти | Број спроведених пројеката у претходнe три године | 10 |
| **УКУПНО:**  |  | **100** |

**БЛИЖА УПУТСТВА О УСЛОВИМА ЗА ПОДНОШЕЊЕ ПРИЈАВА И КРИТЕРИЈУМИМА ЗА ДОДЕЛУ СРЕДСТАВА**

Ради потпунијег сагледавања квалитета предлога пројеката, Комисија може тражити појашњења предлога пројекта и/или обавити интервју са удружењем предлагачем пројекта/учесником конкурса, као и предложити корекцију предлога пројекта.

Уколико се износ одобрених средства разликује од тражених средства за финансирање пројекта,Комисија може захтевати од подносиоца предлога пројеката евентуално усклађивање буџета пројекта односно рокова реализације пројекта.

Уколико подносилац предлога пројекта не пристане на предложене корекције од стране Комисије, сматраће се да је одустао од пријаве на конкурс.

Чланови комисије појединачно бодују сваки пројекат на основу критеријума. Просечан број бодова представља коначан број бодова за тај предлог пројекта.

Пројекат који је вреднован са мање од 60 бодова и који није подржала већина чланова Комисије неће бити предмет избора за доделу средстава из буџета Општине Бабушница.

О спроведеном поступку јавног конкурса Комисија води записник.

**РОК ЗА ДОНОШЕЊЕ ОДЛУКЕ О ИЗБОРУ ПРОЈЕКАТА**

Комисија, у складу са условима јавног конкурса и критеријумима, утврђује прелиминарну листу изабраних пројеката и сачињава предлог одлуке о избору пројеката који ће се финансирати или суфинансирати из буџета Општине Бабушница са наведеним износима новчаних средстава, и исти доставља Општинском већу најкасније 20 дана од дана истека рока за подношење пријаве на јавни конкурс.

Прелиминарна листа објављује се на званичној интернет страници и огласној табли Општине Бабушница и на порталу е-Управа, без одлагања, по достављању предлога одлуке о избору пројеката који ће се финансирати или суфинансирати из буџета Општине Бабушница Општинском већу.

Удружење предлагач пројекта/учесник конкурса има право увида у поднете пријаве и приложену документацију у року од три радна дана од дана објављивања прелиминарне листе.

**ЖАЛБЕНИ РОК**

На прелиминарну листу удружења учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, Комисија доноси у року од 8 дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета Општине Бабушница у року од 3 дана од доношења одлуке о приговору и подноси га Општинском већу.

**НАЧИН ОБЈАВЉИВАЊА ОДЛУКЕ О ИЗБОРУ ПРОЈЕКТА**

Одлуку о избору пројеката доноси Општинско веће на основу записника о спроведеном јавном конкурсу и коначног предлога одлуке Комисије, у року од 8 дана од дана подношења коначног предлога одлуке од стране Комисије.

Одлука о избору пројеката биће објављена на званичној интернет страници и огласној табли Општине Бабушница и на порталу е-Управа, без одлагања по њеном доношењу.

**СКЛАПАЊЕ УГОВОРА О ФИНАНСИРАЊУ ИЛИ СУФИНАНСИРАЊУ ПРОЈЕКАТА**

Након Одлуке о избору пројеката са изабраним подносиоцима пријаве закључују се појединачни уговори о финансирању или суфинансирању пројекта, којим ће прецизно бити дефинисана права и обавезе уговорних страна.

Детаљне информације о конкурсу могу се добити у општини Бабушница канцеларија 44 или на телефон 010/385112.

Јавни конкурс је објављен на званичној интернет страници Општине Бабушница, огласној табли Општине Бабушница, на локалним медијима и на порталу е-Управа.

ОПШТИНСКО ВЕЋЕ ОПШТИНЕ

БАБУШНИЦА

Број:06-94-5/2020-3

Датум: 30.10.2020. године

Б а б у ш н и ц а

 **Председница општине**

**Ивана Стојичић с.р.**